Nóg ŉ plaas deur voëlgriep getrefArgieffoto Die departement van landbou het bevestig dat die hoogs aansteeklike H5N8-voëlgriepvirus op nóg ŉ plaas naby Standerton in Mpumalanga uitgebreek het. Dit volg nadat ŉ uitbreking van die virus verlede week by ŉ braaihoenderboerdery ook in Mpumalanga bevestig is. AgriSA het Vrydag in ŉ verklaring gesê dié toestand is ook op ŉ plaas naby Villiers in die Vrystaat bevestig. Bomikazi Molapo, woordvoerder van die departement, het in ŉ verklaring gesê die twee plase in Mpumalanga is nie direk met mekaar verbind nie, wat beteken die virus moes op afsonderlike maniere by die plase uitgebreek het. “Die plaas [naby Standerton] is onder kwarantyn geplaas en meer as 25 000 van die pluimvee wat besmet is, sal van kant gemaak word. Daar word ook nie toegelaat dat eiers van die plaas af geneem word nie,” het Molapo gesê. Die besmette hoenders op die ander plaas in die provinsie is reeds van kant gemaak en die departement doen ŉ ondersoek om die oorsprong van die virus vas te stel. “Staatsveeartse in die twee provinsies doen inspeksie-ondersoeke binne ŉ 30 km-kontrolestrook rondom die Vrystaat en Mpumalanga vir ander moontlik besmette persele,” het Molapo gesê. Pluimvee en pluimveeprodukte mag slegs van die betrokke plase af vervoer word met ŉ permit wat deur ŉ staatsveearts uitgereik is. Die departement het verlede week gesê ŉ landwye verbod op die verkoop van lêhoenders as slaghoenders geld tot verdere kennisgewing. Molapo het gesê die departement sal oor 14 dae die situasie herevalueer om te besluit of die verbod opgehef kan word. “Dit duur ongeveer vier dae vir ŉ besmette voël om kliniese tekens van die virus te toon. Ons doen ŉ beroep op kommersiële en agterplaas-boere om enige gevalle waar ŉ groot getal voëls vrek by die naaste staatsveearts aan te meld sodat dit ondersoek kan word,” het hy gesê. Daar is nog geen gevalle aangemeld van mense wat deur die voëlgriepvirus besmet is nie, maar beskermende klere moet gedra word wanneer enige siek, dooie of wilde voëls hanteer word. “Vleis van gesonde pluimvee is veilig vir menslike verbruik aangesien dit onderhewig is aan streng vleisinspeksieprosesse by abattoirs. Ons versoek mense om geen voëls te eet wat dood, sterwend of siek gevind word nie.”